ΓΡΑΠΤΗ ΕΡΩΤΗΣΗ E-2038/97 υποβολή: Michl Ebner (PPE) προς την Επιτροπή (13 Iουνίου 1997)

Θέμα: Ενοποίηση της φορολογίας του πετρελαίου θέρμανσης

Στο πλαίσιο της ευρωπαϊκής διαδικασίας ενοποίησης είναι αναγκαία και η ενοποίηση των όρων ανταγωνισμού. Δεδομένου ότι

- στον τομέα της φορολογίας του πετρελαίου θέρμανσης, ισχύουν διαφορετικές διατάξεις στα διάφορα κράτη μέλη της ΕΕ, με αποτέλεσμα στην ίδια τιμή στην οποία αγοράζονται στην Ιταλία 6,941 λίτρα πετρέλαιο θέρμανσης (10.000 λιρέτες) να αγοράζεται στην Αυστρία σχεδόν διπλάσια ποσότητα (13,571 λίτρα), στη Γερμανία σχεδόν τριπλάσια (18,151 λίτρα) και στην Αγγλία περισσότερο και από τριπλάσια ποσότητα (21,141 λίτρα),

- η πρόσθετη αυτή επιβάρυνση προκαλεί αναμφισβήτητα νόθευση του ανταγωνισμού και θέτει σε μειονεκτική θέση τις επιχειρήσεις και τη δημόσια διοίκηση στις παραμεθόριες ζώνες,

θα μπορούσε να εξηγήσει η Επιτροπή,

1. Για ποιο λόγο εξακολουθούν να υπάρχουν τόσο μεγάλες και ορατές διαφορές στη φορολογία του πετρελαίου θέρμανσης, παρά την εφαρμογή της οδηγίας 92/81/ΕΟΚ ((ΕΕ L 316 της 31.10.1992, σελ. 12. )), με την οποία εναρμονίζεται σε μεγάλο βαθμό το πεδίο εφαρμογής του φόρου κατανάλωσης πετρελαιοειδών, και της οδηγίας 92/82/ΕΟΚ ((ΕΕ L 316 της 31.10.1992, σελ. 19. )), με την οποία τα κράτη μέλη δεσμεύονται για την προσέγγιση των ποσοστών φόρου κατανάλωσης πετρελαιοειδών;

2. Ποια μέτρα θεώρησε αναγκαία, από την έκθεση περί ελαχίστων συντελεστών φόρου κατανάλωσης, την οποία υπέβαλε στα τέλη του 1994;

3. Τι προτίθεται να πράξει περαιτέρω, προκειμένου να προωθήσει την προσαρμογή της τιμής του πετρελαίου θέρμανσης στα ευρωπαϊκά πρότυπα;

Απάντηση του κ. Monti εξ ονόματος της Επιτροπής (30 Ιουλίου 1997)

1. Οι προτάσεις οδηγιών για την εναρμόνιση των διαρθρώσεων και συντελεστών των ειδικών φόρων κατανάλωσης στα πετρελαιοειδή που η Επιτροπή υπέβαλε στο Συμβούλιο το 1987 βασίζονταν στην υπόθεση ότι για την εύρυθμη λειτουργία της εσωτερικής αγοράς ήταν απαραίτητη η πλήρης εναρμόνιση τόσο των διαρθρώσεων όσο και των φορολογικών συντελεστών.

Αφού εξέτασαν τις εν λόγω προτάσεις, το Συμβούλιο και το Κοινοβούλιο αναγνώρισαν ότι η πλήρης εναρμόνιση των συντελεστών δεν ήταν, στο στάδιο εκείνο, εφικτή και για το λόγο αυτό η Επιτροπή υπέβαλε αναθεωρημένες προτάσεις για ένα σύστημα το οποίο καθόριζε ελάχιστους και επιδιωκόμενους φορολογικούς συντελεστές για τα πετρελαιοειδή ανάλογα με τη χρήση τους. Τελικά, το Συμβούλιο ενέκρινε μόνο ένα σύστημα ελάχιστων συντελεστών, άνω των οποίων κάθε κράτος μέλος θα είχε την ευχέρεια, κατά τον καθορισμό συντελεστών για τα προϊόντα, να λάβει υπόψη του όλες τις συνθήκες που ισχύουν στην περίπτωσή του.

2. Η οδηγία 92/82/ΕΟΚ για την προσέγγιση των συντελεστών των ειδικών φόρων κατανάλωσης στα πετρελαιοειδή ορίζει ότι κάθε δύο χρόνια το Συμβούλιο εξετάζει τους φορολογικούς συντελεστές που καθορίζονται στην εν λόγω οδηγία βάσει έκθεσης της Επιτροπής και, όπου παραστεί ανάγκη, μετά από διαβουλεύσεις με το Κοινοβούλιο, λαμβάνει τα απαραίτητα μέτρα. Η πρώτη έκθεση υποβλήθηκε το Σεπτέμβριο του 1995 ((COM (95) 285. )). Η εν λόγω έκθεση κατέληγε στο συμπέρασμα ότι, πριν την υποβολή οποιασδήποτε νομοθετικής πρότασης, θα πρέπει να πραγματοποιηθούν ευρείες διαβουλεύσεις.

3. Μετά από την εν λόγω διαδικασία διαβουλεύσεων και ανταποκρινόμενη σε αίτημα του Συμβουλίου, η Επιτροπή υπέβαλε προτάσεις για μια συνολική προσέγγιση της φορολογίας των ενεργειακών προϊόντων ((ΕΕ C 139 της 6.4.1997. )). Με τις εν λόγω προτάσεις επιχειρείται να βελτιωθεί η λειτουργία της εσωτερικής αγοράς αυξάνοντας βαθμιαία τους ελάχιστους φορολογικούς συντελεστές στα πετρελαιοειδή με στόχο να επιτευχθεί η μεγαλύτερη προσέγγιση των εθνικών συντελεστών.

Ωστόσο, πρέπει να σημειωθεί ότι ο ειδικός φόρος κατανάλωσης αντιπροσωπεύει μικρό μόνο μέρος του κόστους των καυσίμων και ακόμη και σε περίπτωση πλήρους εναρμόνισης των φορολογικών συντελεστών θα εξακολουθήσουν να υφίστανται σημαντικές διαφορές στις τιμές λιανικής πώλησης που καταβάλλουν οι καταναλωτές στα διάφορα κράτη μέλη λόγω των διαφορών όσον αφορά το κόστος παραγωγής, μεταφοράς και εμπορίας.